Fermer xoʻjaligini yuritish uchun yer uchastkalarini berishda tanlov gʻolibini aniqlash tartibi toʻgʻrisida nizomga oʻzgartirishlar kiritish haqida
(order, 2022-05-10)

Oʻzbekiston Respublikasi Vazirlar Mahkamasining 2015-yil 15-dekabrdagi 362-son “Fermer xoʻjaliklarini yuritish uchun berilgan yer uchastkalari maydonlarini maqbullashtirish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi qishloq va suv xoʻjaligi vazirining 2005-yil 18-noyabrdagi 237a-son buyrugʻi (roʻyxat raqami 1523, 2005-yil 19-noyabr) (Oʻzbekiston Respublikasi qonun hujjatlari toʻplami, 2005-y., 47-48-son, 358-modda) bilan tasdiqlangan Fermer xoʻjaligini yuritish uchun yer uchastkalarini berishda tanlov gʻolibini aniqlash tartibi toʻgʻrisida nizomga ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. 1-banddagi “tanlov” degan soʻz “ochiq tanlov” degan soʻzlar bilan almashtirilsin. 2. 5-banddagi “komissiya” degan soʻz “yer uchastkalari berish (realizatsiya qilish) masalalarini koʻrib chiquvchi komissiya” degan soʻzlar bilan almashtirilsin. 3. 9-10-bandlar quyidagi tahrirda bayon etilsin: “9. Tuman hokimi ariza kelib tushgan kuniyoq arizani tuman fermerlari kengashiga yuboradi. Tuman fermerlari kengashi ikki kun mobaynida arizalarni koʻrib chiqadi va ularni koʻrib chiqish natijalari boʻyicha xulosa chiqaradi. Tuman fermerlari kengashining xulosasi arizalar bilan birgalikda yer uchastkalari berish (realizatsiya qilish) masalalarini koʻrib chiquvchi komissiyaga yuboriladi. Agar komissiyaga yuborilgan ariza va hujjatlarda kamchiliklar aniqlangan taqdirda, komissiya ariza bergan shaxsga komissiyaga ariza kelib tushgan kunning ertasidan kechiktirmay kamchiliklarni aniq koʻrsatgan holda asoslantirilgan yozma xabar beradi. Komissiya kotibi talabgorga tanlovda yuqori ball olishi uchun imkon beradigan barcha holatlarni tushuntirib, lozim boʻlganda uning hujjatlaridagi kamchiliklarni ishchi tartibda bartaraf etish choralarini koʻradi. Komissiya kotibi tanlovda ishtirok etish uchun qatnashuvchilarni tanlash kunigacha talabgorning baholanadigan imkoniyatlarini asoslantiruvchi hujjatlarning toʻliq taqdim qilinishini, ularning toʻgʻri rasmiylashtirilishini taʼminlashga koʻmaklashishi lozim. 10. Yer uchastkalari berish (realizatsiya qilish) masalalarini koʻrib chiquvchi komissiya fermer xoʻjaligiga yer uchastkalari berish boʻyicha tanlov oʻtkazadi. Komissiyaning qarori bayonnoma bilan rasmiylashtiriladi. Mazkur bayonnoma barcha hujjatlar, shu jumladan, tuman fermerlari kengashining xulosasi bilan birgalikda koʻrib chiqish uchun xalq deputatlari tuman Kengashiga yuboriladi. Xalq deputatlari tuman Kengashi eng yaqindagi sessiyada komissiya tomonidan taqdim etilgan hujjatlarni koʻrib chiqadi va tegishli qaror qabul qiladi, ushbu qaror tuman hokimiga taqdim etiladi. Tuman hokimi xalq deputatlari tuman Kengashining ijobiy qarori asosida uch kun mobaynida fermer xoʻjaligi yuritish uchun yer uchastkasi berish toʻgʻrisida qaror chiqaradi va uch kun muddatda ushbu qarorni tasdiqlash uchun viloyat hokimi boshchilik qiladigan yer maydonlarini berish (realizatsiya qilish) masalalarini koʻrib chiquvchi viloyat komissiyasiga yuboradi. Bunda tuman hokimining qaroriga tuman fermerlari kengashining xulosasi, yer maydonlarini berish (realizatsiya qilish) masalalarini koʻrib chiquvchi tuman komissiyasining qarori, shuningdek xalq deputatlari tuman Kengashining qarori ilova qilinadi.”. 4. 38-banddagi “Yer uchastkalari berish (sotish) masalalarini koʻrib chiqish boʻyicha komissiya” degan soʻzlar “Yer uchastkalari berish (realizatsiya qilish) masalalarini koʻrib chiquvchi komissiya” degan soʻzlar bilan almashtirilsin. 5. Mazkur oʻzgartirishlar Oʻzbekiston Respublikasi Iqtisodiyot vazirligi hamda Oʻzbekiston Fermerlari Kengashi bilan kelishilgan.